Efter 19 måneders lukning på grund af borebillers angreb på bærende bjælker er Vejby Kirke nu klar til at genåbne.

Den lille kirke i Vejby mellem Børglum og Vrå blev den 10. november 2015 lukket for offentligheden. Helt uden varsel. De gamle egetræsbjælker i kirkens loft var begyndt at drysse med støv og smuld, og efter at have fjernet de fyrretræsbrædder, der beklædte bjælkerne kunne man konstatere, at træspisende borebiller havde angrebet de gamle bjælker i kirken, og at skaderne på fem bjælker i kirken var så omfattende, at man måtte lukke kirken for offentligheden med det samme. Man vurderede at arbejdet med at udbedre de ødelæggende billers skader ville tage flere måneder. Nu er der gået 19 måneder, og man er endelig klar til at genåbne kirken for offentligheden, så der igen kan foretages kirkelige handlinger i det lille sogn med 204 indbyggere. Det oplyser Vejby Menighedsråd i en pressemeddelelse. Processen med at udbedre billernes skader har været lang. Arkitekt Per Seeberg og det lokale tømrerfirma Karsten og Poul Anker Sørensen, der begge har stor erfaring med at renovere kirker og fredede bygninger blev efter lukningen hidkaldt, og Nationalmuseet har på samme tid været inddraget for at besigtige og vurdere kirkens historiske inventar. Ingen er gået på kompromis i arbejdet med at restaurere kirken, der vurderes opført i 1200-tallet af munke fra Børglum Kloster, og menighedsrådet håber, at den "nye" kirke kan blive et tilløbsstykke. Den officielle genåbning af kirken finder sted 11. juni klokken 10.30. Her vil Biskop Henning Toft Bro holde selve gudstjenesten mens provsten i Hjørring Søndre Provsti, som Vejby Kirke hører under, vil forestå nadveren sammen med sognepræst Viggo Noe. Efter gudstjenesten vil genåbningen blive yderligere markeret og fejret i et telt opsat til lejligheden. Her vil menighedsrådet byde på en bid mad mens Jørgen Lyng med orkester og det lokale gospelkor vil stå for den muikalske underholdning.